พระราชกฤษฎีกา

ออกตามความในประมวลรัษฎากร

ว่าด้วยการยกเว้นรัษฎากร (ฉบับที่ ๗๐๐)

พ.ศ. ๒๕๖๓

พระบาทสมเด็จพระปรเมนทรรามาธิบดีศรีสินทรมหาวชิราลงกรณ

พระวชิรเกล้าเจ้าอยู่หัว

ให้ไว้ ณ วันที่ ๒๐ มิถุนายน พ.ศ. ๒๕๖๓

เป็นปีที่ ๕ ในรัชกาลปัจจุบัน

พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว  
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรยกเว้นภาษีเงินได้และภาษีมูลค่าเพิ่ม ในบางกรณี

อาศัยอำนาจตามความในมาตรา ๑๗๕ ของรัฐธรรมนูญแห่งราชอาณาจักรไทย  
และมาตรา ๓ (๑) แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวล  
รัษฎากร (ฉบับที่ ๑๐) พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้  
ดังต่อไปนี้

มาตรา ๑ พระราชกฤษฎีกานี้เรียกว่า “พระราชกฤษฎีกาออกตามความใน  
ประมวลรัษฎากร ว่าด้วยการยกเว้นรัษฎากร (ฉบับที่ ๗๐๐) พ.ศ. ๒๕๖๓”

มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา  
เป็นต้นไป

มาตรา ๓ ให้ยกเว้นภาษีมูลค่าเพิ่มสำหรับการนำเข้าสินค้าที่ใช้รักษา วินิจฉัยหรือป้องกัน  
โรคติดเชื้อไวรัสโคโรนา ๒๐๑๙ เพื่อบริจาคให้แก่

(๑) สถานพยาบาลของทางราชการ

(๒) หน่วยงานของรัฐนอกจากที่กล่าวใน (๑)

(๓) องค์การหรือสถานสาธารณกุศลหรือสถานพยาบาลตามมาตรา ๔๗ (๗) (ข)  
แห่งประมวลรัษฎากร ที่มีคุณสมบัติตามที่อธิบดีประกาศกำหนด

“สถานพยาบาลของทางราชการ” หมายความว่า สถานพยาบาลซึ่งเป็นส่วนราชการ  
ตามกฎหมายว่าด้วยระเบียบบริหารราชการแผ่นดิน และให้หมายความรวมถึง

(๑) สถานพยาบาลของสถาบันการศึกษาของรัฐ

(๒) สถานพยาบาลขององค์การมหาชนตามกฎหมายว่าด้วยองค์การมหาชน

(๓) สถานพยาบาลของรัฐวิสาหกิจที่เป็นองค์การของรัฐบาลหรือหน่วยงานธุรกิจที่รัฐบาล  
เป็นเจ้าของ

(๔) สถานพยาบาลขององค์กรปกครองส่วนท้องถิ่น

(๕) สถานพยาบาลของหน่วยงานอื่นของรัฐ

(๖) สถานพยาบาลของสภากาชาดไทย

ทั้งนี้ สำหรับการนำเข้าและการบริจาคที่ได้กระทำตั้งแต่วันที่ ๑ มีนาคม พ.ศ. ๒๕๖๓  
ถึงวันที่ ๒๘ กุมภาพันธ์ พ.ศ. ๒๕๖๔ และให้เป็นไปตามหลักเกณฑ์ วิธีการ และเงื่อนไขที่อธิบดี  
ประกาศกำหนด

มาตรา ๔ ให้ยกเว้นภาษีเงินได้ตามส่วน ๓ หมวด ๓ และภาษีมูลค่าเพิ่มตามหมวด ๔  
ในลักษณะ ๒ แห่งประมวลรัษฎากร ให้แก่บริษัทหรือห้างหุ้นส่วนนิติบุคคล สำหรับเงินได้ที่ได้รับ  
จากการโอนทรัพย์สิน หรือการขายสินค้า อันเนื่องมาจากการบริจาคตามมาตรา ๓ โดยผู้โอน

จะต้องไม่นำต้นทุนของทรัพย์สินหรือสินค้า ซึ่งได้รับยกเว้นภาษีดังกล่าวมาหักเป็นรายจ่ายในการคำนวณ

ภาษีเงินได้ของบริษัทหรือห้างหุ้นส่วนนิติบุคคล ทั้งนี้ สำหรับการบริจาคที่ได้กระทำตั้งแต่วันที่  
๑ มีนาคม พ.ศ. ๒๕๖๓ ถึงวันที่ ๒๘ กุมภาพันธ์ พ.ศ. ๒๕๖๔ และให้เป็นไปตามหลักเกณฑ์ วิธีการ  
และเงื่อนไขที่อธิบดีประกาศกำหนด

มาตรา ๕ ให้รัฐมนตรีว่าการกระทรวงการคลังรักษาการตามพระราชกฤษฎีกานี้

ผู้รับสนองพระบรมราชโองการ

พลเอก ประยุทธ์ จันทร์โอชา

นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่เป็นการสมควรยกเว้นภาษีมูลค่าเพิ่ม

สำหรับการนำเข้าสินค้าที่ใช้รักษา วินิจฉัย หรือป้องกันโรคติดเชื้อไวรัสโคโรนา ๒๐๑๙ เพื่อบริจาค  
ให้แก่สถานพยาบาล หน่วยงานของรัฐ หรือองค์การหรือสถานสาธารณกุศล และยกเว้นภาษีเงินได้และ  
ภาษีมูลค่าเพิ่มให้แก่บริษัทหรือห้างหุ้นส่วนนิติบุคคลสำหรับการบริจาคสินค้าดังกล่าว ที่ได้กระทำตั้งแต่วันที่  
๑ มีนาคม พ.ศ. ๒๕๖๓ ถึงวันที่ ๒๘ กุมภาพันธ์ พ.ศ. ๒๕๖๔ อันเป็นการสนับสนุนให้ภาคเอกชน  
มีส่วนร่วมในการแก้ไขสถานการณ์การแพร่ระบาดของโรคติดเชื้อไวรัสโคโรนา ๒๐๑๙ จึงจำเป็นต้องตรา  
พระราชกฤษฎีกานี้

(เล่ม ๑๓๗ ตอนที่ ๔๕ ก ราชกิจจานุเบกษา ๒๒ มิถุนายน ๒๕๖๓)